EPISTOLA LXXII. BALDRICI NOVIOMENSIS AD LAMBERTUM.
Dilecto in Christo fratri et domino suo LAMBERTO venerabili Atrebatensium episcopo, BALDRICUS eadem gratia Noviomensium episcopus, gratiam semper habere sancti Spiritus.
Jam vobis scripsimus, Pater reverentissime, pro monachis Sancti Quintini de Monte ordinandis. Modo vero iterato vobis scribimus humiliter obsecrantes et in gratia Spiritus sancti postulantes ut praesentes clericos nostros ad sacros ordines promoveatis, Balduinum in acolythum, Levolfum et Evrardum et Gislebertum in subdiaconatus gradum, Bernardum et Isambertum in diaconatus officium, Bernerum in presbyterum. Valete.